اللي افتى بقرار سدان المغرب هاد الشهرين وغاديين ل 3 اشهر خاصو يخلص تبعات قرارو. الاسبوع الاول كانت مفهومة. غير بداو نتائج الدراسات العلمية على “اوميكرون” هاد المتحور ديال “كورونا” كان خاص تراجع على القرار. والو حتى تراجع ما كان. دولة كلها خلات وليداتها على برا. دخلو شي 7 الاف من تركيا والامارات والبرتغال والباقي مخلينو حاصل تالف دايخ فبلادات الناس. وباش نسدو بلاد وتبعو مقترحات وزير الصحة ونوصلو لهاد النتيجة راه هادا عبث ما فوقو عبث. كيفاش تسد بلاد على فيروس وبعد اسابيع تقول لقيت حالة. هاد الحالة اليوم ولات آلاف الحالات. عشرات الالاف كاع. طالما ان نسبة البوزيتيڤيتي كطير نهار بعد نهار. هاد السدان عبثي وخاص شي كبش فداء. خاص شي حد يخلص اش دار. باش كانت ديلطا” فقوتها فالصيف٬ المغرب خلى حدودو مفتوحين. دارت الحركة. كان الرواج وكانت نسبة ملء اقسام الانعاش بناس كورونا وصلات ل52 بالمائة. دابا هادا اوميكرون ما خطير خطورة دلطا ومع دلك سدو لبلاد. غلقو الحدود. شردو لمغاربة فبلادات الناس. اليوم فمدن بحال كازا راه اوميكرون كثير بزاف بزاف. ما عندناش احصائيات دقيقة حقاش ما كنديروش بزاف ليتيست. هاد النقاش خاصو يكون فالبرلمان. خاص المعارضة اللي تجبدو. معارضة ساكتة عاجبها الحال. ما كتحلش فمها. 
عبث السدان. شكون يخلص ثمن هاد التخربيق؟ وزارة الصحة خلات لبلاد محلولة ف”دلطا” اللي كيقتل كثر وسداتها ف”اوميكرون” والنتيجة مدن عامرة كورونا